Document ID: 32004R1296

RÅDETS FORORDNING (EF) Nr. 1296/2004
af 12. juli 2004
om tilladelse til overførsel mellem de kvantitative lofter for tekstilvarer og beklædningsgenstande med oprindelse i Den Socialistiske Republik Vietnam
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133, og
ud fra følgende betragtninger:
(1)
Den 15. december 1992 paraferede Det Europæiske Fællesskab og Den Socialistiske Republik Vietnam en aftale om handel med tekstilvarer og beklædningsgenstande (1), som blev godkendt ved afgørelse 96/477/EF (2). Aftalen er senest blevet ændret ved brevveksling mellem Det Europæiske Fællesskab og Den Socialistiske Republik Vietnam, som blev paraferet den 15. februar 2003 og midlertidigt anvendt fra den 10. september 2003 (3).
(2)
Ifølge aftalens artikel 9 kan visse kvantitative lofter overføres til det følgende år, hvis de ikke er blevet udnyttet i det indeværende år.
(3)
I lyset af det øgede kontingent, der blev muliggjort ved brevvekslingen af 15. februar 2003, anmodede Den Socialistiske Republik Vietnam den 10. september 2003 om, at de uudnyttede mængder af det øgede kontingent for 2003 blev overført til de kvantitative lofter for kontingentåret 2004.
(4)
Da Vietnams og Fællesskabets erhvervsdrivende kun delvis har kunnet nyde godt af det øgede kontingent i 2003, er det hensigtsmæssigt at overføre de uudnyttede dele af disse ekstra mængder til kontingentniveauerne for kontingentåret 2004 -
UDSTEDT FØLGENDE FORORDNING:
Artikel 1
Overførsler mellem de kvantitative lofter for tekstilvarer med oprindelse i Den Socialistiske Republik Vietnam tillades for kontingentåret 2004 i overensstemmelse med bilaget til denne forordning.
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juli 2004.

Labels: 18
3
15
1